text: Gospel og oplæsning af tekster fra Bibelen fylder kirker
  13 december 2018 kl. 21.22
  De ni læsninger er en af de gudstjenester, der samler allerflest deltagere – og har spredt sig til mange kirker.
  Ingen prædiken, 12 gospelsange, to fællessange og oplæsning af ni tekster fra Bibelen. Det er opskriften på at få fyldt kirken op.
  Således også i Sct. Michaelis Kirke i Fredericia i mandags, hvor mange sognebørn var mødt op – blandet andet for at lytte til gospelkoret Saint Michael Voices.
  Bjarne Hvid, sognepræst, Sct. Michaelis Kirke, Fredericia: "Når vi nu har et godt gospelkor, hvorfor så ikke prøve det? Det er blevet et hit."
  - Jeg er ikke superdygtig til at gå i kirke, men gospel - det kan man altid komme ind og høre. Det giver et godt humør, fortæller Joan van der Wehele-Jensen, der er kantinebestyrer i Fredericia, til TV SYD.
  Som gudstjenestens navn, De ni læsninger, antyder, så bliver der også læst op fra Bibelen. De ni bibeltekster fortæller om syndefaldet, Guds udvælgelse og frelse. Tekster, som er meget centrale i kristendommen fra skabelsen til Jesu fødsel.
  - Vi fik lyst til at tage denne engelske juletradition med de ni læsninger op. Der bliver som regel brugt den klassiske udgave, fortæller sognepræst Bjarne Hvid.
  Men de klassiske læsninger bliver altså krydret med musik – med succes.
  - Når vi nu har et godt gospelkor, hvorfor så ikke prøve det? Det er blevet et hit, fortæller sognepræsten.
  Sognebørnene vil have mere
  Faktisk vil sognebørnene gerne have flere af den slags gudstjenester.
  - Så kom jeg nok lidt oftere. Jeg bliver glad af det -  det er bare godt. Der er mere gang i den, man synger med og det er lige før, man rejser sig op og danser, forklarer Joan van der Wehele-Jensen.
  Joan van der Wehele-Jensen, kantinebestyrer, Fredericia: "Jeg er ikke superdygtig til at gå i kirke, men gospel - det kan man altid komme ind og høre. Det giver et godt humør."
  Samme opfattelse har projektleder Christian Munk Christensen fra Erritsø. Han er med for at høre sin kæreste synge.
  - Jeg synes, det var mere underholdende, end det nogle gange kan være. Musikken var behagelig at lytte til, og jeg synes også, at præsten gjorde det godt, siger han.
  
  Populær bykirke
  Sognepræst Bjarne Hvid fortæller at Sct. Michaelis Kirke er godt besøgt om søndagen.
  - Hver søndag formidag sidder der mellem 150 og 200 mennesker i kirken.
  - Ved de ni læsninger kommer der også mange - også mennesker vi ikke har berøring med til dagligt.
  Ved mandagens ni læsninger var der ca. 280 deltagere.
  
  Engelsk tradition
  Traditionen opstod for 140 år siden i det sydvestlige England. I stedet for at kirkekoret skulle gå rundt i byen, blev menigheden inviteret ind i kirken juleaften.
  Allerede dengang blev Nine Lessons and Carols et hit med over 400 deltagere klokken 22 juleaften.
  I Danmark bliver De ni læsninger afholdt i adventstiden.
  Artiklen er 15/12 opdateret med antallet af kirkegængere om søndagen.
  